
		ระเบียบกระทรวงมหาดไทย  ว่าด้วยการจัดทำแผนพัฒนาขององค์ปกครองส่วนท้องถิ่น  พ.ศ. ๒๕๔๘   ได้กำหนดให้มีคณะกรรมการติดตามและประเมินผลแผนพัฒนาท้องถิ่น  เพื่อดำเนินการติดตามและประเมินผลแผนพัฒนาท้องถิ่น  โดยกำหนดแนวทางวิธีการในการติดตามและประเมินผลแผนพัฒนาท้องถิ่น  และรายงานผลพร้อมความเห็นและข้อเสนอแนะ  ซึ่งได้จากการติดตามและประเมินผลต่อผู้บริหารท้องถิ่น  เพื่อให้ผู้บริหารท้องถิ่นเสนอต่อสภาท้องถิ่น  และประกาศผลการติดตามและประเมินผลแผนพัฒนาท้องถิ่นให้ประชาชนทราบโดยทั่วกันอย่างน้อยปีละหนึ่งครั้ง
		คณะกรรมการติดตามและประเมินผลแผนพัฒนาองค์การบริหารตำบลท่าดี  ประกอบด้วยผู้แทนสมาชิกสภาองค์การบริหารส่วนตำบลท่าดี  ผู้แทนประชาคม   ผู้แทนภาครัฐและภาคเอกชน  ผู้แทนหัวหน้าส่วนการบริหารขององค์การบริหารส่วนตำบลและผู้ทรงคุณวุฒิ  ซึ่งได้รับการคัดเลือกและแต่งตั้งตามระเบียบฯ  ได้ดำเนินการติดตามและประเมินผลแผนพัฒนาองค์การบริหารส่วนตำบลท่าดี ประจำปีงบประมาณ พ.ศ. ๒๕๕7  และจัดทำรายงานฉบับนี้ขึ้น  เพื่อให้ผู้บริหารองค์การบริหารส่วนตำบลท่าดี และผู้เกี่ยวข้องได้ทราบว่านโยบายได้นำสู่การปฏิบัติบรรลุผลประการใด  ด้วยเหตุผลใด  พร้อมทั้งนำเสนอความคิดเห็นและข้อเสนอแนะที่เป็นประโยชน์ต่อการพัฒนาท้องถิ่น  เพื่อเป็นแนวทางนำมาปรับปรุงให้นโยบายสามารถดำเนินการได้บรรลุเป้าหมายและมีประสิทธิภาพ  เกิดประโยชน์สูงสุดต่อประชาชนและองค์การบริหารส่วนตำบลท่าดี อย่างยั่งยืนตลอดไป  และหวังเป็นอย่างยิ่งว่าข้อคิดเห็นและข้อเสนอแนะของคณะกรรมการติดตามและประเมินผลแผนพัฒนาองค์การบริหารส่วนตำบลท่าดี  ในรายงานฉบับนี้  จะได้รับการพิจารณาจากคณะผู้บริหารองค์การบริหารส่วนตำบลท่าดี  และนำไปแก้ไขปรับปรุงการดำเนินงานขององค์การบริหารส่วนตำบลท่าดี  ให้บังเกิดผลดีต่อประชาชนและองค์กรต่อไป

